Naalala niyo pa ba si Jinky Oda? Si Jinky Oda ay isa sa kilalang komedyante noon na madalas mapanood sa mga comedy show, sitcom at pelikula sa telebisyon. Isa sa kaniyang pelikula na tumatak sa manonood ay ang kaniyang karakter na ginampanan niya noon bilang si Bale sa fantasy-sitcom na "Okay Ka, Fairy Ko!" na pinagbidahan ni Bossing Vic Sotto.
Hindi kalaunan ay iniwan din ni Jinky ang showbiz, at ngayon nga ay masayang ibinalita ni Jinky na apat na taon na siyang naninirahan sa Amerika at isa na rin siyang ganap na security personnel doon.
Nakasama ang dating aktres sa latest vlog nina Rufa Mae Quinto at LJ Moreno na "The Wander Mamas" kung saan inikot nga nila ang ilang magagandang lugar sa California.
Dito ikinuwento nga ni Jinky kung paano siya napadpad bigla sa Amerika. Aniya, sumagi sa isip niya ang ideya na manirahan sa Amerika nang tanungin daw siya ng kaniyang anak kung nai-imagine niya ang sarili na nagtatrabaho sa ibang bansa. Aminado naman si Jinky na noong unang taon niya roon ay hindi pa talaga niya naiisip na tuluyang iwan ang Pilipinas ngunit makalipas ang apat na taon ay kumbinsido na siyang sa Amerika na talaga manirahan.
Kwento ni Jinky, "First year ko dito the whole year culture shock siya. Kasi walang tao. Nasa'n ang tao? Kapitbahay mo nga, di mo kilala. Walang tao, walang kausap."
Unang naging trabaho ni Jinky sa Amerika ay ang pagiging isang caregiver dahil na rin sa tulong ng kaniyang kapatid na isang nurse.
Aniya pa, "Dahil wala pa nga akong papers at that time, parang ano lang ako, on-call caregiver. Pag walang caregiver na pumapasok, ako yung parang nagfi-fill in. OK naman. Kesa naman sa nganga." Hanggang sa may makilala siyang isang security guard doon na siyang nagpasok sa kaniya sa bagong trabaho.
Sabi niya, "Meron akong nakilalang guy na local security guard. Lumapit lang siya sa akin. Siyempre, to be polite, ngumiti lang ako."
"Biglang lumapit, nagpakilala. To make the long story short, siya nagpasok sa akin sa security field," dagdag ni Jinky.
Pero aniya, wala raw siyang bitbit na baril kapag naka-duty. Labis namang namimiss ni Jinky ang Pilipinas, pero kung sakaling bumalik siya sa bansa ang kaniyang mga kaibigan na lang daw niya ang kaniyang babalikan dahil nasa Amerika na rin ang kaniyang pamilya.
Pagtatapos pa niya, "Maganda yung trabaho ko. Ito na ang magiging buhay ko for the rest of my life."